गोरखपुर के पत्रकार बेहद नाराज हैं. सब चाहते हैं कि एसएसपी आशुतोष के खिलाफ सख्स से सख्त कार्रवाई कर मुख्यमंत्री अखिलेश अपने उस वादे को निभाएं जिसमें उन्होंने सपा के राज में किसी निर्दोष को प्रताड़ित न किए जाने की बात कही थी. मायावती के शासनकाल में मीडिया वालों से लेकर आम खास हर कोई अफसरशाही की बददिमागी से पीड़ित परेशान था. सपा राज आया तो लोगों में उम्मीद जगी कि बुरा वक्त अब नहीं आएगा. सब बेहतर होगा. पर ऐसा न हो सका. मायावती के शासनकाल में भी ऐसा नहीं हुआ कि किसी प्रतिष्ठित अखबार के निर्दोष पत्रकार को किसी आईपीएस ने सरेराह पटक पटक कर सिर्फ इसलिए पीटा हो कि उसकी बाइक सड़क पर क्यों खड़ी है. पर यह कारनामा सपा के शासनकाल में हो गया. इसे कर दिखाने का रिकार्ड कायम किया है गोरखपुर के एसएसपी आशुतोष ने.